

VLADA REPUBLIKE HRVATSKE

Zagreb, 17. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju prethodne suglasnosti za prodaju nekretnine u vlasništvu Republike Hrvatske u Rimu, Talijanska Republika |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 8. i 31. stavak 2. Zakona o Vladi Republike Hrvatske („Narodne novine“, broj 150/2011, 119/2014, 93/2016, 116/2018, 80/2022 i 78/2024), a u svezi članka 9. točka 18. Zakona o vanjskim poslovima („Narodne novine“, broj 48/1996, 72/2013, 127/2013, 39/2018 i 98/2019) i točke IV. Odluke o upravljanju nekretninama u vlasništvu Republike Hrvatske koje se koriste u inozemstvu za potrebe diplomatskih misija i konzularnih ureda Republike Hrvatske („Narodne novine“, broj 144/2011), Vlada Republike Hrvatske je na sjednici održanoj ------------------ 2024. godine donijela

**ODLUKU**

**o davanju prethodne suglasnosti za prodaju nekretnine**

**u vlasništvu Republike Hrvatske u Rimu, Talijanska Republika**

**I.**

Daje se suglasnost Ministarstvu vanjskih i europskih poslova za prodaju nekretnine u vlasništvu Republike Hrvatske u Rimu, Talijanska Republika, na adresi Via Luigi Bodio 74/76 (Via Cassia 132), 00191 Rim, prema nacrtu kupoprodajnog ugovora u obliku javnobilježničkog akta, koji je dostavilo Ministarstvo vanjskih i europskih poslova aktom KLASE: 406-07/22-02/2, URBROJ: 521-GT-03-02-24-82, od 11. rujna 2024.

Predmetna nekretnina iz stavka 1. ove točke je u vlasništvu Republike Hrvatske, površine 1.258,25 m2, a sastoji se od zgrade i okućnice.

**II.**

Republika Hrvatska, Veleposlanstvo Republike Hrvatske u Talijanskoj Republici, sa sjedištem u Rimu, kao prodavatelj, zaključit će kupoprodajni ugovor sastavljen u obliku javnobilježničkog akta za prodaju nekretnine iz točke I. ove Odluke, uz postignut iznos kupoprodajne cijene od 3.400.000,00 eura (slovima: trimilijunačetiristotisuća eura).

Za prodaju nekretnine navedene u točki I. ove Odluke kupoprodajna cijena iz st. 1. ove točke u iznosu od 3.400.000,00 eura (trimilijunačetiristotisuća eura), isplatit će se na zaseban račun u Talijanskoj Republici.

**III.**

Sredstva ostvarena prodajom nekretnine iz točke II. ove Odluke uplaćuju se u državni proračun Republike Hrvatske.

**IV.**

Ovlašćuje se izvanredni i opunomoćeni veleposlanik Republike Hrvatske u Talijanskoj Republici, sa sjedištem u Rimu, da u ime Republike Hrvatske, potpiše Kupoprodajni ugovor iz točke II. ove Odluke, kao i za potpisivanje i izvršenje svih pravnih i drugih radnji te dokumenata, uključujući i za primitak isplate te deponiranje sredstava sukladno odredbama ove Odluke, u Talijanskoj Republici vezanih uz predmetnu prodaju.

Posebnu punomoć, sukladno odredbama ove Odluke, izvanrednom i opunomoćenom veleposlaniku Republike Hrvatske u Talijanskoj Republici za kupoprodaju nekretnine, potpisat će ministar vanjskih i europskih poslova.

**V.**

Ova Odluka stupa na snagu danom donošenja.

KLASA:

URBROJ:

Zagreb, . rujan 2024.

PREDSJEDNIK

mr. sc. Andrej Plenković

**OBRAZLOŽENJE**

Ministarstvo vanjskih i europskih poslova Republike Hrvatske brine o osiguravanju smještaja i prostorija za obavljanje poslova i funkcija diplomatskih misija i konzularnih ureda Republike Hrvatske u inozemstvu, sukladno odredbi članka 9. točka 18. Zakona o vanjskim poslovima („Narodne novine“, broj 48/96, 72/13, 127/13, 39/18 i 98/19) i odredbama Odluke o upravljanju nekretninama u vlasništvu Republike Hrvatske koje se koriste u inozemstvu za potrebe diplomatskih misija i konzularnih ureda Republike Hrvatske („Narodne novine“, broj 144/2011), kao i drugim propisima te aktima nadležnih tijela Republike Hrvatske kao i međunarodnim ugovorima i sporazumima, uključujući i Bečkim konvencijama o diplomatskim i konzularnim odnosima.

Republika Hrvatska, Veleposlanstvo Republike Hrvatske u Talijanskoj Republici (dalje u tekstu VRH Rim) je, kao vlasnik, od 1995. godine smješteno i obavlja diplomatske i konzularne funkcije na adresi Via Luigi Bodio 74/76/(Via Cassia 132), 00191 Rim, Talijanska Republika. Predmetna nekretnina je u vlasništvu Republike Hrvatske, ukupne površine 1.258,25 m2, a sastoji se od zgrade i okućnice. Nekretnina se nalazi u četvrti Vigna Clara, u gusto naseljenom području – izrazito rezidencijalnoj četvrti koja je dobro opskrbljena osnovnim uslugama i povezana s centrom. Nekretnina je u stanju koje zahtijeva kompletnu obnovu. U Katastru Grada Rima predmetna je nekretnina upisana u Registar zgrada u Rimu (list 241, čestica 22, podbroj 502, Via Cassia br. 132, Via Luigi Bodio br. 74-76) kao vlasništvo Republike Hrvatske, Veleposlanstva Republike Hrvatske u Talijanskoj Republici.

Prethodnom analizom stanja, potreba i tržišnih prilika na pojedinim lokacijama, uključujući i u Rimu, utvrđena je potreba pristupanja kupoprodaji nekretnina kako bi se riješio trajni smještaj određenih diplomatskih misija i konzularnih ureda Republike Hrvatske u inozemstvu, pa tako i u Rimu. Predmetno je utvrđeno kao jedan od posebnih ciljeva 2.: Kupoprodaja nekretnina za potrebe DM/KU u Planu upravljanja nepokretnom imovinom u diplomatskim misijama i konzularnim uredima Republike Hrvatske u inozemstvu za razdoblje 2024. -2026. godine u Strategiji upravljanja nepokretnom imovinom za potrebe diplomatskih misija i konzularnih ureda u inozemstvu za razdoblje 2024. – 2026. (iz siječnja 2024. godine) Ministarstva vanjskih i europskih poslova, a isto je bilo također uvršteno i ranijih godina u istovrsni dokument Ministarstva (kao jedan od posebnih ciljeva 4.: Kupoprodaja nekretnina za potrebe DM/KU u Planu upravljanja nepokretnom imovinom u službi vanjskih poslova za razdoblje 2022. – 2023. u Strategiji upravljanja nepokretnom imovinom u službi vanjskih poslova za razdoblje 2022. -2023. (iz siječnja 2022. godine).

Republika Hrvatska, Veleposlanstvo Republike Hrvatske u Talijanskoj Republici (dalje u tekstu VRH Rim) je, kao vlasnik, od 1995. godine smješteno i obavlja diplomatske i konzularne funkcije na adresi Via Luigi Bodio 74/76/(Via Cassia 132), 00191 Rim, Talijanska Republika. Predmetna nekretnina je u vlasništvu Republike Hrvatske, upisano u Katastru – Registru zgrada u Rimu (kako je naprijed opisano) i nalazi seu četvrti Vigna Clara, u gusto naseljenom području – izrazito rezidencijalnoj četvrti koja je dobro opskrbljena osnovnim uslugama i prometno povezana s centrom. Nekretnina je u stanju koje zahtijeva temeljitu obnovu uz visoka ulaganja. Nadalje, svojom veličinom nekretnina nije primjerena objektivnim potrebama VRH Rim za obavljanje diplomatskih i konzularnih funkcija u današnjem okruženju. Pred završetkom su, sukladno talijanskom pravu kao pravu mjesta gdje se nekretnina nalazi odnosno kao pravu države primateljice, postupci građevinsko-urbanističkog i katastarskog reguliranja koji obuhvaćaju primjerice: pribavljanje dokumenata pri nadležnim gradskim službama te izradu i službeno deponiranje novog tlocrta nekretnine te ishođenje naknadnih građevinskih dozvola i dr. (koji postupci su zatečeni od prethodnog vlasnika nekretnine te nastalih u tijekom korištenja nekretnine u statusu diplomatskog predstavništva sukladno Bečkoj konvenciji o diplomatskim odnosima koje podrazumijeva nepovredivost prostorija diplomatskog predstavništva).

Ad. I) i II)

Ministarstvo vanjskih i europskih poslova, u suradnji s VRH Rim, za njegov trajni smještaj već nekoliko godina pokušava pronaći odgovarajuću nekretninu u Rimu, po mogućnosti kroz kupoprodaju nekretnina. Tim slijedom, prethodnim uvidom i analizom utvrđeno je da je predmetna nekretnina u vlasništvu Republike Hrvatske, koju koristi VRH Rim, svojom veličinom nije primjerena objektivnim potrebama za obavljanje diplomatskih i konzularnih funkcija u današnjem okruženju, a stanje nekretnine nalaže veća ulaganja. Predmetno je utvrđeno kao jedan od posebnih ciljeva 2.: Kupoprodaja nekretnina za potrebe DM/KU u Planu upravljanja nepokretnom imovinom u diplomatskim misijama i konzularnim uredima Republike Hrvatske u inozemstvu za razdoblje 2024. -2026. godine u Strategiji upravljanja nepokretnom imovinom za potrebe diplomatskih misija i konzularnih ureda u inozemstvu za razdoblje 2024. – 2026. (iz siječnja 2024. godine) Ministarstva vanjskih i europskih poslova, a isto je bilo također uvršteno i ranijih godina u istovrsni dokument Ministarstva (kao jedan od posebnih ciljeva 4.: Kupoprodaja nekretnina za potrebe DM/KU u Planu upravljanja nepokretnom imovinom u službi vanjskih poslova za razdoblje 2022. – 2023. u Strategiji upravljanja nepokretnom imovinom u službi vanjskih poslova za razdoblje 2022. -2023. (iz siječnja 2022. godine).

S time u vezi, Ministarstvo vanjskih i europskih poslova i VRH Rim započeli su aktivnosti i postupke u svrhu prodaje postojeće nekretnine te kupovine nove nekretnine u Rimu za potrebe trajnog smještaja VRH Rim te je osnovano Povjerenstvo VRH Rim za kupoprodaju nekretnine za potrebe poslovnog sjedišta diplomatske misije pri Talijanskoj Republici (u daljnjem tekstu: Povjerenstvo) s zadaćama ispitivanja lokalnog tržišta, utvrđivanja mogućih troškova i oslobađanja od plaćanja troškova kao diplomatsko predstavništvo sukladno Bečkim konvencijama o diplomatskim i konzularnim odnosima, utvrđivanja najpodesnijih načina prodaje i kupovine nekretnina, upućivanja Glavnom tajništvu Ministarstva odgovarajućih prijedloga za prodaju postojeće nekretnine i prijedloga za kupovinu nove nekretnine s prijedlozima kupoprodajnih cijena te provedbu postupaka prodaje postojeće i kupnje nove nekretnine kao i priprema i usuglašavanje nacrta kupoprodajnih ugovora (sukladno talijanskom pravu kao pravu mjesta gdje se nekretnina nalazi), uključujući administrativne i druge s time povezane poslove. Tim slijedom pribavljena je procjena vrijednosti nekretnine u vlasništvu Republike Hrvatske, angažirana agencija za posredovanje u prometu nekretnina u Rimu „Specialist S.r.l. sa sjedištem u Rimu te druge aktivnosti. Također je pribavljena procjena tržišne vrijednosti nekretnine u vlasništvu Republike Hrvatske u kojem je smješteno VRH Rim, putem ovlaštene osobe – Tehnički ured inž. Giacomo Barbalaco iz Rima, Viale Ronchi, 22/24, te je predmetna nekretnina u travnju 2022. godine procijenjena na ukupni iznos od 3.295.927,00 eura, odnosno zaokruženi iznos od 3.296.000,00 eura. Predmetna procjena vrijednosti je (nakon izvršenog ponovljenog uvida i provjere stanja nekretnine kao urbanističke i katastarske situacije te procjene tržišnih kretanja) kasnije nekoliko puta ažurirana (u srpnju 2023. godine zaokruženi iznos procijenjene tržišne vrijednosti iznosio je 3.173.000,00 eura). Također, u lipnju 2024. ažurirana procjena tržišne vrijednosti na zaokruženi iznos od 3.158.000,00 eura. Nadalje, pribavljena je i od Tehničkog ureda arhitekta Luca de Merich, kao ovlaštene osobe, procjena tržišne vrijednosti predmetne nekretnine na zaokruženi iznos od 3.000.000,00 eura (srpanj 2024. godine).

S time u vezi, nakon oglašavanja nekretnine za prodaju, iako je zaprimljeno nekoliko informativnih ponuda za kupovinu nekretnine u vlasništvu Republike Hrvatske, tijekom 2022. godine dva kupca su odustala od namjeravane kupovine nekretnine u vlasništvu RH te je predmetna nekretnina i dalje oglašavana za prodaju. Krajem 2023. godine još jedan zainteresirani ponuditelj je odustao od kupnje početkom 2024. godine. Kako je nekretnina i dalje oglašavana za prodaju, u srpnju 2024. godine zaprimljen je interes – ponuda - za kupnju predmetne nekretnine u iznosu od 3.400.000,00 eura.

Istodobno s početkom postupka oglašavanja prodaje nekretnine u vlasništvu Republike Hrvatske tijekom 2022. godine, Povjerenstvo VRH Rim prikupilo je i informacije o raspoloživim nekretninama u Rimu koje bi mogle udovoljavati uvjetima za smještaj diplomatskog predstavništva te je Povjerenstvo predložilo nekoliko nekretnina za pregled i daljnje razmatranje za kupovinu nekretnine, a nakon provedenog postupka i zaprimanja ponude, i predložilo kupnju nove nekretnine za trajni smještaj VRH Rim, na adresi Via Virginio Orsini 27 u Rimu, Talijanska Republika. Tim slijedom donesena je i Odluka Vlade Republike Hrvatske o davanju suglasnosti za kupovinu nekretnine za potrebe Veleposlanstva Republike Hrvatske u Talijanskoj Republici (KLASA: 022-03/22-04/519, URBROJ: 50301-21/32-22-2 od 29. prosinca 2022. godine), čime se VRH Rim osiguralo kvalitetan prostor za trajni smještaj i obavljanje diplomatskih i konzularnih funkcija te je završena prilagodba i uređenje prostora predmetne nekretnine i stavljano u punu funkciju obavljanja diplomatskih i konzularnih poslova u Italiji.

Naime, iako se nastojalo istodobno provesti postupak prodaje nekretnine u vlasništvu RH i kupovine nove nekretnine za smještaj VRH Rim, predmetno nije bilo moguće provesti jer je nekoliko kupaca nekretnine u vlasništvu RH tijekom razdoblja odustajali od kupnje. Stoga se, donošenjem predmetne Odluke Vlade Republike Hrvatske od 29. prosinca 2022. godine i kupnjom nekretnine VRH Rim osiguralo kvalitetan prostor za trajni smještaj i obavljanje diplomatskih i konzularnih funkcija (na adresi Via Virginio Orsini 27 u Rimu, Talijanska Republika). Nadalje, istom Odlukom je Vlada Republike Hrvatske, slijedom naprijed opisanih napora u nastojanju prodaje postojeće nekretnine u Rimu na adresi Via Luigi Bodio 74/76, u točci III. iste Odluke dala „*suglasnost Ministarstvu vanjskih i europskih poslova, Veleposlanstvu Republike Hrvatske u Talijanskoj Republici, sa sjedištem u Rimu, za nastavak aktivnosti i provedbe natječaja u svrhu prodaje nekretnine u vlasništvu Republike Hrvatske na adresi Via Bodio 74/76/(via Casia 132), Rim, Talijanska Republika.*“.

Uvažavajući da se predmetna nekretnina nalazi na dobroj lokaciji u Rimu kao i druge naprijed opisane okolnosti, VRH Rim kao i Povjerenstvo su mišljenja kako je u interesu Republike Hrvatske te učinkovito i ekonomično rješenje prodaja predmetne nekretnine u vlasništvu Republike Hrvatske na adresi Via Bodio 74/76/(via Casia 132), Rim, te da je prihvatljiva zaprimljena ponuda tvrtke Immobiliare Casalotti 2007 S.r.l., sa sjedištem u Rimu, za kupnju predmetne nekretnine i da ponuda iznosi 3.400.000,00 eura, s obzirom da ponuđeni iznos kupoprodajne cijene premašuje iznos procijenjene vrijednosti nekretnine. Stoga se predlaže nastavak postupka izradom nacrta kupoprodajnog ugovora i ishođenjem odgovarajuće odluke Vlade Republike Hrvatske. Povjerenstvo također, uvažavajući sve okolnosti u postupku, uključujući i da „*je jedina preostala ponuda ona tvrtke Immobiliare Casalotti 2007 Srl.*“ te smatra da j~~e~~ ponuđena cijena viša „*od procijenjene vrijednosti nekretnine od 3.158.000,00 eura*“, te da smatra „*obrazloženje ponuđene cijene i ponudu prihvatljivom*“.

DORH je, nastavno na upit Ministarstva vanjskih i europskih poslova, dopisom od 02. kolovoza 2024. godine, obzirom da je nekretnina na tržištu postigla veću cijenu od one koju je ovlaštena agencija procijenila, dostavilo mišljenje da je predložena prodaja tvrtki Immobiliare Cassalotti 207 S.r.l. iz Rima „*za iznos od 3.400.000,00 eura u interesu Republike Hrvatske“* te da „*Prodaja po cijeni većoj od procijenjene bila bi odluka koja bi imala karakter postupanja po načelu dobrog domaćina i gospodara, kako to i nalaže kogentna odredba članka 35. st. 7. Zakona o vlasništvu i drugim stvarnim pravima (Narodne novine broj 91/96,…i 94/17).“*

Slijedom navedenog, nakon provedenog postupka prodaje i zaprimanja ponuda, Ministarstvo vanjskih i europskih poslova, Veleposlanstvo Republike Hrvatske u Talijanskoj Republici, prethodno namjeravanoj prodaji predmetne nekretnine, predlaže Vladi Republike Hrvatske donošenje odgovarajuće Odluke o davanju prethodne suglasnosti za prodaju nekretnine u vlasništvu Republike Hrvatske u Rimu, Talijanska Republika, a koju nekretninu je VRH Rim, koristio za svoje sjedište i obavljanje diplomatskih i konzularnih funkcija iz svoje nadležnosti do trenutka završetka uređenja i preseljenja u novu nekretninu na adresi Via Virginio Orsini 27 u Rimu.

Donošenjem predložene Odluke Vlada Republike Hrvatske daje suglasnost Ministarstvu vanjskih i europskih poslova, Veleposlanstvu Republike Hrvatske u Talijanskoj Republici, sa sjedištem u Rimu, za prodaju nekretnine u vlasništvu Republike Hrvatske na adresi Via Luigi Bodio 74/76 /(Via Cassia 132), Rim, Talijanska Republika prema dostavljenom nacrtu kupoprodajnog ugovora predmetne nekretnine u formi javnobilježničkog akta, sukladno talijanskom pravu kao pravu mjesta gdje se nekretnina nalazi odnosno pravu države primateljice. Prijedlogom ugovora uređuje se prodaja predmetne nekretnine kupcu Immobiliare Caslotti 2007 S.r.l. iz Rima za iznos od 3.400.000,00 (trimilijunačetiristotisuća) eura koju će kupac u cijelosti platiti jednokratno u trenutku potpisa ugovora kod javnog bilježnika. Predmetna nekretnina je detaljno opisana kao „*objekt za posebnu uporabu*“ izgrađena na pet etaža (podrum i suteren te četiri kata) povezanih međusobnim unutarnjim stubištem, s pripadajućom okućnicom, ukupne katastarske površine, natkrivene i otkrivene od 1.336 m2, te je upisana u Katastar Grada Rima u ulošku 241, čestica 22, podbroj 502, Via Cassia br 132., Via Luigi Bodio br. 74-76. Prijedlogom ugovora se predlaže da prodaja bude izvršena i prihvaćena u cijelosti ulaskom u posjed i primopredajom od dana potpisa ugovora kod javnog bilježnika i odnosi se na sve dodatne i pomoćne dijelove, povezane pripadke, aktivne i pasivne služnosti, prava i radnje, „*u činjeničnom i pravnom stanju u kojem se predmetna nekretnina nalazi i u kojem se posjeduje i ima pravo na posjedovanje od strane prodavatelja*“, a kupac potpisom ugovora izjavljuje da je „*pregledao nekretninu te potvrđuje da mu ona odgovara, te da nema nikakvih primjedbi*“. Prodavatelj je dužan predati kupcu nekretninu slobodnu od osoba i stvari, kupac plaća kupoprodajnu cijenu u cijelosti i preuzima nekretninu i sve troškove povezane uz vlasništvo i posjed nekretnine. Nadalje, kupac preuzima na sebe i plaća troškove ishođenja još dviju naknadnih dozvola za legalizaciju koje su još u postupku rješavanja (koji trošak se procjenjuje na iznos od 41.400,00 eura) te plaća u cijelosti javnobilježničke troškove, kao i sva davanja vezna za sklapanje kupoprodajnog ugovora.

U prilogu Prijedloga Odluke se dostavlja nacrt kupoprodajnog ugovora izrađen u obliku javnobilježničkog akta na talijanskom jeziku i u radnom prijevodu na hrvatski jezik, sukladno talijanskom pravu kao pravu mjesta gdje se nekretnina nalazi odnosno pravu države primateljice.

Ad. II.) i III.)

Za predmetnu nekretninu u stanju u kojem se nalazi, kako je naprijed opisano, Republika Hrvatska, Veleposlanstvo Republike Hrvatske u Talijanskoj Republici, kao prodavatelj, zaključit će kupoprodajni ugovor sastavljen u obliku javnobilježničkog akta s kupcem/tvrtkom kupca iz Talijanske Republike, kao kupcem i, uz nepromjenjivi iznos kupoprodajne cijene od 3.400.000,00 eura (trimilijunačetiristotisuća eura).

Uvažavajući da se predmetna nekretnina nalazi na dobroj lokaciji u Rimu, kao i druge naprijed opisane okolnosti i stanja u kojem se nekretnina nalazi, mišljenje VRH Rim kao i Povjerenstva je kako bi bilo u interesu Republike Hrvatske te učinkovito i ekonomično rješenje prodaja predmetne nekretnine dok je trajni smještaj za potrebe istog Veleposlanstva - VRH Rim osiguran kupnjom nekretnine, sukladno Odluci Vlade Republike Hrvatske od 29. prosinca 2022. godine na adresi Via Virginio Orsini 27 u Rimu, Talijanska Republika.

Za prodaju nekretnine navedene u točki I. ove Odluke kupoprodajna cijena iz st. 1. ove točke u iznosu od 3.400.000,00 eura (trimilijunačetiristotisuća eura), isplatit će se na zaseban račun u Talijanskoj Republici.

Sredstva ostvarena prodajom nekretnine iz točke II. ove Odluke uplaćuju se u državni proračun Republike Hrvatske.

Pripadajuće troškove vezane uz prodaju nekretnine iz točke I. ove Odluke i druge vezane troškove koje padaju na teret prodavatelja (troškove plaćanja kojih se Republika Hrvatska ne može osloboditi), uključujući i troškove agencije za posredovanju u prometu nekretnina iz Rima (cca 80.000,00 eura) podmirit će se na teret Veleposlanstva RH u Rimu i/ili MVEP-a.

Ad IV.)

Ovom odredbom ovlašćuje se izvanredni i opunomoćeni veleposlanik Republike Hrvatske u Talijanskoj Republici, sa sjedištem u Rimu, da u ime Republike Hrvatske, potpiše Kupoprodajni ugovor iz točke II. ove Odluke, kao i za potpisivanje i izvršenje svih pravnih i drugih radnji uključujući i primitak uplate kupoprodajne cijene te deponiranje sredstava sukladno odredbama ove Odluke, te drugih potrebnih dokumenata, u Talijanskoj Republici vezanih uz predmetnu prodaju.

Istodobno se određuje da će Posebnu punomoć, sukladno odredbama ove Odluke, izvanrednom i opunomoćenom veleposlaniku Republike Hrvatske u Talijanskoj Republici za prodaju nekretnine, potpisat će ministar vanjskih i europskih poslova.

Ad V.)

Propisuje se da ova Odluka stupa na snagu danom donošenja.